  Анжелика Тихонова корреспондент 24-тӥ инвожое Удмуртилэн азьмуртэз Александр Бречалов Эм удысын ужасьлэн нуналэзлы сӥзем пумиськон ортчытӥз но коронавирусэн нюръяськон уже бадӟым ватсэт пыртэм 44 эмчиослы Россилэн азьмуртэзлэсь данъетъёссэ сётӥз. Со сярысь элькунысь тазалыкез утёнъя министерстволэн пресс-службаез ивортӥз. Кылем арын шӧдтэк шорысь кылдэм пандемия элькунамы эм удысын ужасьёслэсь юн кужмо луэмзэс возьматӥз. Мон котькуддылы ялан тау карисько – эмчиослы, фельдшеръёслы, эмсузэръёслы, ординаторъёслы, покчи эм ужасьёслы, ӝог эмъюрттэт сётонын ужась водительёслы, эм академиысь но эм колледжысь студентъёслы рос-прос, ӧнерлыко ужамды но оглом улонъёсты утемды понна Александр Бречалов, Удмуртилэн тӧроезРоссилэн азьмуртэзлэсь данъетъёссэ Удмуртиысь ковид-центръёсын, амбулаториосын ужам эмчиос, эмсузэръёс, ӝог эмъюрттэт сётӥсь эмчиос но фельдшеръёс, лабораториосын кивалтӥсьёс, акушеркаос басьтӥзы. Данъямъёс пӧлын - Паласькись висёнъёсъя элькун эмъюртысь ёзэтэн кивалтӥсь, эмчи-инфекционист Татьяна Лихачёва. Со пусйиз, та данъет - вань ужъюлтошъёсызлэн тыршемзы. Кылем арын паласькись висёнъёсъя службамы коронавирус инфекциен нырысетӥез пумиськиз. Со шонер, озьы ик луыны кулэ. Валамон, кышкыт вал, уго инфекция выль, тодмотэм вал. Озьы ке но, нокин ӧз кошкы, ужлэсь ӧз куштӥськы, ми огазеяським но калыклэн тазалыкез понна нюръяськон ужмес азьланьтӥськом Татьяна Лихачёва, Паласькись висёнъёсъя элькун эмъюртысь ёзэтэн кивалтӥсьЭлькунлэн тӧроез вань эм ужасьёслы юн тазалык, кужым но чидан сӥзиз. Тӥ тодӥськоды, али нош ик висисьёслэн лыдзы йылэ. Но табере асьмелэн нюръяськон амалмы вань – со вакцинация. Оскисько, огъя кужымен асьмеос сое вормом но огсыр улонэ берытскыны быгатом Александр Бречалов, Удмуртилэн тӧроезТодэ вайытом, Удмуртиын нуналаз 5-6 сюрс адямилы прививка пуктыны ужпум пуктӥзы. Со понна вакцинаци ортчытон интыослэсь лыдзэс сюозь вуттозы, Ижкарын ватсаса интыос усьтӥзы ни. Тегъёс: Тазалык Удмуртия данъетъёс эмчиос АлександрБречалов  